Kryptoniitti

Kryptoniitti on Teräsmies-sarjakuvalehdissä esiintyvä kuvitteellinen mineraali. 
Vuoden 1938 jälkeen Teräsmiehen voimat kasvoivat siinä määrin, että hahmolle täytyi kehittää myös tiettyjä heikkouksia. Kryptoniitti ei kuitenkaan esiintynyt ensimmäisenä sarjakuvissa vaan radiokuunnelmassa vuonna 1943. Vihreä kryptoniitti on alkuperäinen ja yleisin kryptoniitti-mineraali. Erityisesti 1960- sekä 70-luvuilla sarjakuviin lisättiin useita erilaisia kryptoniitteja.

Kryptoniittia ei tule sekoittaa krypton-alkuaineeseen. 

 Mistä kryptoniitti tulee? 
Kryptoniittia syntyi Krypton-planeetan tuhoutuessa, kun planeetan sisältä alkanut suunnaton paine oli aiheuttanut ketjureaktion, joka lopulta johti Kryptonin tuhoon. Planeetan jäljelle jääneet meteoriitin kappaleet olivat ketjureaktiosta johtuen radioaktiivisia. Tästä mineraalin nimi kryptoniitti.  Lyijy suojaa kryptoniitin säteilyltä (mm. tästä syystä Teräsmiehen avaruuspuvuissa käytetään lyijyä).
Teräsmies III -elokuvassa aine analysoitiin, ja sen koostumukseksi todettiin "kuuman fuusion yhdiste": 15,08 % plutoniumia, 18,06 % tantaalia, 27,71 % ksenonia, 24,02 % prometiumia, 10,62 % dialiumia (joka on todellisuudessa palkokasvi, ei alkuaine), 3,94 % elohopeaa ja loput 0,57 % jaksolliseen järjestelmään kuulumatonta alkuainetta.

 Kryptoniittityypit 

Tunnetuin on vihreä kryptoniitti radioaktiivisuustason vuoksi pitkäaikainen altistuminen sille voi olla vahingollista myös ihmiselle, mutta erityisen kuolettavaa se on syntyperäisille kryptonilaisille (ks. Teräsmies, Terästyttö, Kenraali Zod ja Krypto). Kryptoniitti tuottaa suurta kipua kryptonilaisille ja heikentää näiden kehon sisäistä immuunijärjestelmää.

Käänteisuniversumissa asuva Teräsmiehen paha kaksoisolento Ultramies saa aina uuden superkyvyn vihreästä kryptoniitista. 

 Muita kryptoniitteja 
Osaa näistä kryptoniiteista ei ole nähty sarjakuvissa enää vuoden 1986 jälkeen. Osa taas on kehitelty Smallville-televisiosarjaa varten.

X-kryptoniitti: Ensiesiintyminen Action Comics #261 (1960). Kyseisen kryptoniitin loi kemiallisten kokeiden seurauksena Terästyttö. Antaa normaalille maan asukille tilapäiset supervoimat sekä voimistaa kryptonilaista.

Anti-kryptoniitti: Vahingoittaa voimattomia kryptonilaisia (pääasiallisesti "minikaupunki" Kandorin asukkaita). Ensiesiintyminen Action Comics #317 (1964).

Timanttikryptoniitti: Vaikuttaa aavevyöhykkeellä oleviin vankeihin. Ensiesiintyminen Action Comics #310 (1964).


Kultainen kryptoniitti: Riistää pysyvästi kryptonilaisen supervoimat. Ensiesiintyminen lehdessä Adventures Comics #299 (1962).


Punainen kryptoniitti: Aiheuttaa kryptonilaiselle tilapäisesti fyysisiä tai psyykkisiä muutoksia 48 tunniksi. Vuoden 1986 muutoksen jälkeen punainen kryptoniitti vie kryptonilaisen supervoimat. Smallville-televisiosarjassa kyseinen kryptoniitti vaikuttaa kryptonilaiseen kuin alkoholi ihmiseen: se vapauttaa estoista.


Sininen kryptoniitti: Kuolettavaa vain Bizarrolle. Esiintyi ensimmäisen kerran lehdessä Superman #140 (1960).


Valkoinen kryptoniitti: Haitallista vain kasveille. Osa vihreästä kryptoniitista muuttui kosmisen pilven vaikutuksesta valkoiseksi. Nähtiin ensi kerran lehdessä Adventures Comics #279 1960-luvulla. Parantaa yleensä kuolettavan Kryptonin lepran eli Virus-X:n aiheuttaman sairauden. Lex Luthor kehitti tämän sairauden asettamalla erään parantumattoman virussairauden aiheuttajia vihreän kryptoniitin säteilyyn. Edellisen kerran sairautta nähtiin Kryptonilla, kun Stuvar-kaupungin avaruuslentokentälle laskeutui Uger-planeetalta eli tautien planeetalta kotoisin ollut alus, jonka ohjaajalla oli tämä kuolettava tauti. Sairautta ei pystytty parantamaan, vaan sairastuneet eristettiin erityiseen tartuntalaaksoon. Vasta bisarrot keksivät parannuksen, kun he heittelivät tähän tautiin (oikeastaan Luthorin muunnokseen) sairastuneen Teräsmiehen avaruusarkkua valkoisella kryptoniitilla. Tartunnan saanut ja kuolemaisillaan ollut Teräsmies oli matkalla maailmankaikkeuden kuumimpaan aurinkoon, Flammbroniin, palaakseen siellä sairauden hävittämiseksi. Hänet pelastivat auringon asukkaat, flammbojanit, kiitoksena Teräspoikana tehdystä sukulaisrodun edustajan hengen pelastamisesta.  Teräsmies 7/67 - 2/70 

Musta kryptoniitti: Esiintynyt Smallville-televisiosarjassa sekä lehdessä Supergirl #3 (2005). Kloonaa kryptonilaisesta (tai ihmisestä) ilkeän kaksoisolennon.
Jalokivikryptoniitti: Esiintynyt Smallville-televisiosarjassa. Se kehitettiin Smallvillen läheisen kaivoksen valkoisen malmin avulla, ja sen vaikutus on tehdä kryptonlaisesta halukkaan toteuttaa toivomuksia ja olla ympäripuhuttavissa.

Hopeakryptoniitti: Esiintynyt Smallville-televisiosarjassa. Tekee kryptonilaisesta vainoharhaisen. Ei ollut oikeaa kryptoniittia.

Vaaleanpunainen kryptoniitti: Muuttaa tilapäisesti kryptonilaisen seksuaalista suuntautumista (esiintynyt sarjakuvissa vain kerran ja silloinkin rinnakkaisessa universumissa). Esiintyi Peter Davidin kirjoittamassa Supergirl-lehdessä (2004). Kyseessä oli vitsi.

Oranssi kryptoniitti: Antaa voimakkaammat supervoimat kuin Kryptolla tarkalleen 24 tunniksi jokaiselle eläimelle, joka koskettaa sitä. Ei vaikuta ihmisiin. Esiintynyt lehdessä Krypto Comics #4 (2007).

Hidas kryptoniitti: Muunneltu versio vihreästä kryptoniitista Metallon tuottamana. Vaikuttaa ihmisiin vastaavalla tavalla kuin normaali vihreä kryptoniitti kryptonialaisiin. Esiintynyt lehdessä The Brave and the Bold #175.

Magnokryptoniitti: Roiston nimeltä Nero keinotekoisesti valmistama kryptoniitti, joka vetää magneettisesti puoleensa kaikkia materiaaleja, jotka ovat peräisin Kryptonilta. Edes Teräsmies tai Bizarro eivät kykene pakenemaan magnokryptoniitin vetovoimaa. Esiintynyt lehdessä Superman's Pal, Jimmy Olsen #92.

Bizarron punainen kryptoniitti: Vaikuttaa ihmisiin samalla tavalla kuin punainen kryptoniitti kryptonilaisiin. Superman's Pal, Jimmy Olsen #80.

Taikakryptoniitti: Loihdittu pala kryptoniittia, jolla on samankaltaisia vaikutuksia kuin marihuanalla. Superman/Batman #46.

 Muuta 

"Kryptoniitti"-sana on piirtynyt "akilleen kantapään" tavoin myös pop-kulttuuriin; kryptoniitilla saatetaan tarkoittaa heikkoutta tai arkaa kohtaa.

 Lähteet 

Luokka:Kuvitteelliset aineet ja materiaalit
Luokka:Teräsmies
Luokka:DC Comics

he:סופרמן#כוחות ויכולות